በአዲግራትና ውቅሮ ከተሞች የመብራት አገልግሎት በሁለት ቀናት ውስጥ ይጀምራል – ዶክተር አብርሃም በላይ
“በአዲግራትና ውቅሮ ከተሞች ተቋርጦ የነበረው የመብራት አገልግሎት በቀጣዮቹ ሁለት ቀናት ይጀምራል” ሲሉ የትግራይ ብልጽግና ፓርቲ ከፍተኛ አመራር ዶክተር አብርሃም በላይ ገለጹ።ዶ/ር አብርሃም በአዲግራት ከተማ ተገኝተው ከአገር ሽማግሌዎች ጋር በወቅታዊ ጉዳዮች ዙሪያ ውይይት አድርገዋል።በውይይቱም የአገር ሽማግሌዎቹ ተቋርጦ የቆየው በተለይም የመብራት፣ቴሌኮምና የውሃ አቅርቦት በአፋጣኝ ወደ አገልግሎት እንዲመለስ ጠይቀዋል።ዶ/ር አብርሃም በላይ በበኩላቸው በህወሃት ጁንታ የወደሙ መሰረተ ልማቶች በአፋጣኝ ወደ አገልግሎት እንዲመለሱ እየተሰራ መሆኑን ገልጸው፤ የመቀሌ፣ ውቅሮና አዲግራት የኤሌክትሪክ መስመር ጥገና ተጠናቆ በሁለት ቀናት ውስጥ የመብራት አገልግሎት ይጀምራል” ብለዋል።የአገር ሽማግሌዎቹም የህወሃት ቡድን የህዝብ መሰረተ ልማቶችን በማውደም ነዋሪውን ለችግር በመዳረጉ ማዘናቸውን ገልጸዋል።በተለይ የኤሌክትሪክ አገልግሎት፣ የውሃ አቅርቦትና የህክምና ተቋማት ላይ ባደረሰው ጥፋት ህዝቡ ችግር ላይ መቆየቱን ተናግረዋል።በአሁኑ ወቅት አዲግራት ከተማ የተረጋጋ ሁኔታ ውስጥ መሆኑን የገለጹት የአገር ሽማግሌዎቹ፤ መሰረተ ልማቶችን በመጠገን ስራ እንዲጀምሩ መንግስት ያደረገውን ጥረት አድንቀዋል።ዶ/ር አብርሃም በሰጡት ማብራሪያ “የህወሃት ጁንታ ለህዝቡ ደንታ የሌለውና የህዝብ ጠላት በመሆኑ የህዝብ መገልገያ መሰረተ ልማቶችን አውድሟል” ብለዋል።በአሁኑ ጊዜም የወደሙ መሰረተ ልማቶችን በመጠገን አገልገሎት እንዲጀምሩ እየተሰራ መሆኑን አረጋግጠዋል።“በአዲግራትና ውቅሮ ከተሞችም ተቋርጦ የነበረው የመብራት አገልግሎት በቀጣዮቹ ሁለት ቀናት ይጀምራል” ብለዋል።ሌሎች መሰረተ ልማቶችን መልሶ የመገንባት ስራ በመከናወን ላይ መሆኑን አብራርተው፤ ህብረተሰቡ ከመንግስት ጎን በመሆን የሚያደርገውን ድጋፍ አጠናክሮ እንዲቀጥል ዶ/ር አብርሃም ጥሪ አቅርበዋል።በአዲግራት ከተማ ሰላማዊ የህዝብ እንቅስቃሴ መኖሩንም ኢዜአ  ዘግቧል።